Fundur fyrir Vesturland um eflingu sveitarstjórnarstigsins Á morgun , miðvikudaginn 3. febrúar , hafa Samgöngu - og sveitarstjórnarráðherra , Samband íslenskara sveitarfélaga og Samtök sveitarfélaga á Vesturlandi boðað til sameiginlegs kynningarfundar um nýjar leiðir til að efla sveitarstjórnarstigið . Fundurinn , sem ætlaður er fyrir íbúa alls Vesturlands , verður haldinn í sal Menntaskóla Borgarfjarðar og hefst klukkan 17:00 . Fundurinn er haldinn í kjölfar þess að nýlega undirrituðu ráðherra og formaður SíS yfirlýsingu um að skipa samstarfsnefnd til að ræða og meta sameiningarkosti sveitarfélaga í hverjum landshluta . Nefndin skal kynna sér stöðu mála í einstökum landshlutum og viðhorf sveitarstjórnarmanna og almennings til sameiningar . Að því loknu skal hún leggja fram drög um sameiningarkosti í hverjum landshluta og verði þau lögð fyrir landsþing Sambands íslenskra sveitarfélaga árið 2010 til umræðu og álits . Að því loknu mun ráðherra leggja fyrir Alþingi áætlun um sameiningar sveitarfélaga til ársins 2014 sem byggist á umræðum og áliti landsþingsins . Í ræðum Kristjáns L Möller samgönguráðherra undanfarin misseri hefur skýrt komið fram vilji hans til að lágmarksstærð sveitarfélaga verði 1.000 íbúar . Gangi þær fyrirætlanir eftir eru sex af tíu sveitarfélögum á Vesturlandi sem líta þurfa til sameiningar við önnur á næstu árum . Þetta eru Grundarfjörður , Hvalfjarðarsveit , Dalabyggð , Skorradalshreppur , Eyja - og Miklaholtshreppur og Helgafellssveit . “ Sameiningarnefnd ráðherra og Sambands íslenskra sveitarfélaga mun leggja áherslu á að sameining sveitarfélaga geti skapað betri forsendur fyrir frekari verkefnaflutningi frá ríki til sveitarfélaga , fyrir frekari breytingum á tekjuskiptingu ríkis og sveitarfélaga og gert sveitarfélögum betur kleift að standa undir þeim kröfum sem gerðar eru til þeirra , svo sem varðandi íbúaþjónustu , stjórnsýslu , fjármál og ábyrgð , ” segir í tilkynningu frá ráðuneytinu . Samstarfsnefndin mun einnig meta fyrir hvert landssvæði hvaða aðrar aðgerðir gætu falið í sér frekari styrkingu viðkomandi sveitarfélaga í kjölfar sameiningar , svo sem varðandi breytta verkaskiptingu milli ríkis og viðkomandi sveitarfélaga , úrbætur á sviði samgöngu - og fjarskiptamála , nýjar leiðir í uppbyggingu stjórnsýslu og grenndarlýðræðis , úrbætur á sviði félags , - fræðslu - og menningarmála , og stuðla að því að nýlegar aðgerðir og áætlanir á sviði atvinnu - og byggðamála skili sér til sveitarfélaganna . Á morgun mun ráðherra og samstarfsnefndin fyrst eiga fund með stjórn SSV og forsvarsmönnum sveitarfélaga á Vesturlandi en eftir hann verður hinn almennir fundur sem að framan greinir . Meðal frummælenda verður Flosi Eiríksson , formaður samstarfsnefndar og kynnir hann verkefnið “ Nýjar leiðir í eflingu sveitarstjórnarstigsins . ” Sigurður Tómas Björgvinsson , ráðgjafi sameiningarnefndar flytur erindið “ Lærum af reynslunni – nýjar áherslur í sameiningarmálum . ” Þá mun Kristján L. Möller , samgöngu - og sveitarstjórnarráðherra flytja ávarp . Erindi verða flutt af heimamönnunum Kristni Jónassyni og Páli S Brynjarssyni .